PRIJATELJSTVO MED VEVERIČKO IN JEŽKOM – KJER SE PREPIRATA DVA, TRETJI DOBIČEK IMA

Nekoč so živeli veverica, ježek in lisica. Jež in veverica sta bila najboljša prijatelja, vse dokler se nekega dne nista sprla zaradi jabolka na drevesu.

Bila je jesen, živali pa so nabirale hrano za svoje shrambe, da bodo preživele zimo. Tako sta nabirala tudi veverička in ježek. Opazila sta, da so se živali zbrale okoli nekega drevesa. Tudi ježek in veverička sta se mu približala in zagledala veliko sočno jabolko na vrhu drevesa. Živali so poskušale priti do jabolka, a tega niso mogle, saj nobena od njih ni znala plezati, razen seveda veveričke.

Veverička je želela to jabolko samo za sebe in ga ni želela deliti niti s svojim najboljšim prijateljem. Tako je razmišljal tudi ježek. Iskal je načrt, kako dobiti jabolko, ko bi bila veverička zaposlena s čim drugim. Vedel je, da se veverička boji višine, a jabolko je bila zelo visoko. Želel si jo je nagovoriti, da bi šla po jabolko, a veverička je medtem že začela plezati.

Šla je zelo počasi, saj se je bala višine. Ko je prišla na vrh, se ni smela niti ozreti dol, saj če bi pogledala, bi od strahu padla. Ko je prilezla do samega vrha, je začela vleči za jabolko in ko ga je skoraj že utrgala, je ježek tako močno udaril z glavo ob drevo, da je jabolko padlo točno na njegove bodice.

Potem so vse živali planile na ježka in mu poskušale jabolko vzeti, on pa je tako hitro tekel do doma, kot da mu gre za življenje ne pa le za jabolko. Prepričal se je, da je svojo hiško dobro zaprl in da je v njej jabolko varno, nato pa je od silnega teka zaspal.

To pa je izkoristila zvita lisica, ki mu je med spanjem ukradla jabolko, tako da je skopala luknjo v njegov dom.

Ko se je ježek zbudil in videl da njegovega jabolka ni, je obtožil veveričko, veverička pa njega, ker je mislila da je sam pojedel jabolko in da samo išče izgovor. Odločila sta se, da ne bosta več prijatelja. Njun prepir pa je prekinil gromek smeh lisice, ki je ravno takrat jedla njuno sočno jabolko.

Daris Sinanović, 7. b